**Αποσπάσεις εκπαιδευτικών Δευτεροβάθμιας Εκπαίδευσης**

Από τη Διεύθυνση Δευτεροβάθμιας Εκπαίδευσης Καρδίτσας ανακοινώνεται ότι έχουν εκδοθεί οι εγκύκλιοι αποσπάσεων εκπαιδευτικών του Υπουργείου Παιδείας Έρευνας και Θρησκευμάτων για το σχολικό έτος 2018-2019, σύμφωνα με τις οποίες καλούνται οι εκπαιδευτικοί Β/θμιας Εκπαίδευσης να υποβάλουν αιτήσεις απόσπασης με τα απαραίτητα δικαιολογητικά για τις ακόλουθες κατηγορίες αποσπάσεων:

* α) από ΠΥΣΔΕ σε ΠΥΣΔΕ / ΠΥΣΠΕ,
* β) στα Μουσικά Σχολεία,
* γ) στα Καλλιτεχνικά Σχολεία,
* δ) στα Εκκλησιαστικά Σχολεία,
* ε) σε ΚΕΔΔΥ και
* στ) σε ΣΜΕΑΕ και ΕΕΕΕΚ

**ή / και**

* σε Υπηρεσίες και Φορείς αρμοδιότητας του Υπουργείου Παιδείας, Έρευνας και Θρησκευμάτων

Οι αιτήσεις υποβάλλονται, από **28-03-2018** έως **10-04-2018** και **ώρα 15.00**, μέσω του Ολοκληρωμένου Πληροφοριακού Συστήματος Διαχείρισης Προσωπικού Πρωτοβάθμιας και Δευτεροβάθμιας Εκπαίδευσης (https://opsyd.sch.gr), με τον τρόπο που ορίζεται στις αντίστοιχες εγκυκλίους αποσπάσεων και οι οποίες έχουν αποσταλεί ηλεκτρονικά σε όλα τα σχολεία Β/θμιας Εκπαίδευσης Καρδίτσας.

Η παραπάνω προθεσμία είναι **αποκλειστική** και ισχύει για όλες τις κατηγορίες αποσπάσεων. Παρακαλούμε όλους τους εκπαιδευτικούς που θα κάνουν αιτήσεις για απόσπαση να διαβάσουν προσεκτικά τις εγκυκλίους καθώς μετά την οριστικοποίηση των αιτήσεων τους δεν υπάρχει **ΚΑΜΙΑ** δυνατότητα επέμβασης στην αίτηση **ούτε από τους ίδιους ούτε από τις Διευθύνσεις.**

 **Ιδιαίτερα τονίζουμε**:

**Α)** Πριν την πρώτη υποβολή αίτησης απόσπασης, οι εκπαιδευτικοί θα πρέπει να εγγραφούν στο ΟΠΣΥΔ (https://opsyd.sch.gr), ώστε να αποκτήσουν όνομα χρήστη και κωδικό πρόσβασης στις ηλεκτρονικές υπηρεσίες του. Οδηγίες για την εγγραφή και για την ηλεκτρονική υποβολή αίτησης απόσπασης περιγράφονται στο εγχειρίδιο χρήσης στη ίδια ηλεκτρονική διεύθυνση. Εάν οι εκπαιδευτικοί έχουν κάνει την προηγούμενη χρονιά αίτηση απόσπασης έχουν αποκτήσει ήδη κωδικούς τους οποίους θα χρησιμοποιήσουν.

**Β)** Σημαντική παρατήρηση για τον τρόπο υποβολής των αιτήσεων -Κεφάλαιο Γ.: Η αίτηση θα πρέπει να συνοδεύεται από τα απαραίτητα επίσημα αποδεικτικά στοιχεία **των κριτηρίων ή επικαλούμενων λόγων απόσπασης**. Οι εκπαιδευτικοί, υποβάλλοντας την αίτηση και **πριν** την «Οριστική Καταχώριση», πρέπει να μεταφορτώνουν/«ανεβάζουν» (upload) τα δικαιολογητικά στην αίτησή τους σε ένα (1) αρχείο zip ή pdf μέχρι 10 ΜΒ, με ανάλυση σάρωσης 200 ή 300 dpi σε ασπρόμαυρο. Σε περίπτωση που υπάρχει υπέρβαση του ανωτέρω ορίου, λόγω πληθώρας δικαιολογητικών, δύναται να γίνει αποστολή συμπληρωματικών δικαιολογητικών στις Δ/νσεις Εκπαίδευσης που ανήκουν οργανικά οι εκπαιδευτικοί με μήνυμα **ηλεκτρονικού ταχυδρομείου** στο οποίο θα αναφέρεται το ονοματεπώνυμό τους, ο αριθμός πρωτοκόλλου της αίτησης και το κριτήριο μοριοδότησης που αφορά. Τα ανωτέρω θα μνημονεύονται και στις **παρατηρήσεις** της ηλεκτρονικής αίτησης. **Εάν δεν σημειωθούν τα δικαιολογητικά στις Παρατηρήσεις της αίτησης πριν την οριστικοποίησή τους η Διεύθυνση ΔΕΝ δύναται να τα συνυπολογίσει στη μοριοδότηση. Έντυπα δικαιολογητικά δεν μπορούν να γίνουν δεκτά.**

Η διεύθυνση ηλεκτρονικού ταχυδρομείου που θα αποσταλούν όσα δικαιολογητικά δεν δύνανται να μεταφορτωθούν είναι: **metatheseisddekar@gmail.com.**